吳卓羲後山gathering
自從吳卓羲(Ron)離巢無綫之後,觀眾見佢亮相嘅機會愈來愈少,好彩佢幫無綫拍攝嘅網劇《飛虎之潛行極戰》近來出街,粉絲先多番啲機會喺宣傳活動上面,同偶像見到多幾面。
睇嚟Ron亦好體諒一班粉絲嘅心情,早前東姑見佢返電視城幫手宣傳完新劇《飛虎》之後,坐住七人保母車,趕去TVB後門嘅後山草地,原來係約咗班粉絲喺度聚會。
東姑見Ron同十個八個粉絲輪流合照同簽名,雖然o依家冇公司backup,幫佢搞活動,但係就地取材,喺後山馬路邊同粉絲聚會都唔錯呀,總算叫做報答番「忠粉」對佢嘅愛戴同支持啦!
喺TVB做完宣傳活動之後,阿Ron趕去後門嘅後山草地,同一班粉絲聚會。
阿Ron好識做,同啲粉絲影吓合照,盡量滿足佢哋嘅要求。
難得班粉絲咁忠心愛戴同支持自己,阿Ron臨走仲揮晒手,好似好依依不捨。